Anna Rancāne sajāmuse Latvejis literaturys goda bolvu
Latgalīšu dzejneica Anna Rancāne īgivuse Latvejis Literaturys goda bolvys 2012 ekspertu žurejis specialū bolvu. Bolva pīškierta par spyltu literaru snīgumu 2012. godā izdūtajā dzejūļu kruojumā “Pylni kārmani dabasu. Bezdelīgu pasts”, kurā apkūpuoti dzejūli kai latgalīšu rokstu volūdā, tai latvīšu literarajā volūdā.
Sajemūt bolvu, Anna Rancāne, sovā latgaliski saceitajā pateiceibā atzeimuoja, ka itys apbolvuojums aplīcynoj — nav diveju literaturu. “Ir vīna literatura — divejuos latvīšu volūduos.”
Latvejis literaturys goda bolva 2012 tyka pasnīgta18. aprelī “Dizaina fabrikā”, Reigā. Ceremonejis laikā tyka paziņuoti i apbolvuoti laureati pīcuos nominacejuos, kai ari sveikts myuža bolvys īgiviejs ralstnīks Alberts Bels i četru specialūs bolvu īgivieji.
Atzineibu A. Rancānei izsaceja Latvejis Bankys Storptautyskūs attīceibu i komunikaceju puorvaļdis vadeituoja vītnīks Kristaps Otersons. Duovynojūt dzejneicai Latvejis Bankys izdūtū Latgolai veļteitū jubilejis monetu, jis atzeimuoja kai kruojuma „Pylni kārmani dabasu. Bezdelīgu pasts” teksta vierteibu, tai ari atzineigi nūviertēja izdavuma dizainu.
Atzineibu i cīnu latgalīšu literaturai izsaceja ari ekspertu žurejis puorstuove dzejneica Ērika Bērziņa, pīsokūt A. Rancāni kai izcyluokū latgalītī Latvejā.
Sovā recenzejā Latvejis literaturys goda bolvys sātyslopā Ē. Bērziņa roksta: “Latgalīšu dzeja ir kai bolss nu cytu laiku, cytā volūdā, kas na vysim myusu dīnuos saprūtama, na vysim vīgli uztverama i dvieseli attaisūša. Bet latgalīšu volūda ir tepat sūpluok mums, latgalīšu volūda ir dzeiva, Annys Rancānis dzejā jau nu nūteikti IR. I teik īkustynuotys smolkys dvēselis dimensejis, ir sadzierdama, sajiutama i saradzama mīlesteiba pret itū zemi, Latveju, pret Dīvu i dabasim, kurūs maun bolti padebeši…”
A. Rancānis dzejūļu kruojumam “Pylni kārmani dabasu. Bezdelīgu pasts” ir divejis dalis — latgaliski i latvyski raksteituo. Latgaliskuo kruojuma daļa „Pylni kārmani dabasu” ir leidz šam plašuokuo dzejneicys latgaliski raksteitūs dzejūļu kūpa vīnā vītā. Sovukuort „Bezdelīgu pasts” ļaun īsapazeit ar pošim jaunuokajim A. Rancānis tekstim latvīšu volūdā. Latvīšu dalis redaktore ir Sigita Kušnere, latgalīšu dalis — Ilze Sperga. Vuoku muokslineica ir Iveta Zāgere. Dzejūļu kruojumu izdavuse bīdreiba “Latgolys Studentu centrs” ar Latgolys Regionaluos atteisteibys agenturys i Vaļsts Kulturkapitala fonda atbolstu.
Latvejis literaturys goda bolvys žurejis ekspertu specialbolva tyka pīškierta ari autoru kolektivam par Beibelis jaunū tulkuojumu latvyski, rakstnīkam Aivaram Kļavam par viesturiskū tetralogeju “Viņpus vārtiem”, rakstneicai Margitai Gūtmanei par izcylu dokumentaluos prozys dorbu “Dzīve ir viens vella izgudrojums”, kas stuosta par dzejneicys Veronikys Strēlertis dzeivi.
Latvejis Literaturys goda bolva ir goda nūzeimeiguokais nūtykums literaturys nūzarē Latvejā, kas nūdrūsynoj literarūs dorbu profesionalu izviertiejumu i atzineibys izsaceišonu izcyluokajim goda laikā izdūtajim dorbim. Par bolvys nūrisi jau nu 2010. goda guodoj Latvejis Rakstnīku savīneiba, Latvejis literaturys centrs i Storptautyskuo Rakstnīku i tulkuotuoju sāta Ventspilī.
Informaceju sagatavuoja Ilze Sperga,
bīdreibys „Latgolys Studentu centrs” bīdre
22.04.2013
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn unk